Document ID: 31995R1564

KOMISSION ASETUS (EY) N:o 1564/95,
annettu 30 päivänä kesäkuuta 1995,
asetuksen (EY) N:o 1222/94 liitteessä B tarkoitettuina tavaroina jalostettavien maataloustuotteiden vientiin sovellettavan tuen määrittämistä koskevista tietyistä siirtymätoimenpiteistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Uruguayn kierroksen monenvälisten kauppaneuvottelujen osana tehtyjen sopimusten täytäntöönpanemiseksi maatalousalalla tarvittavista mukautuksista ja siirtymätoimenpiteistä 22 päivänä joulukuuta 1994 annetun neuvoston asetuksen (EY) N:o 3290/94 (1) ja erityisesti sen 3 artiklan 1 kohdan,
sekä katsoo, että
tiettyjen perustamissopimuksen liitteeseen II kuulumattomina tavaroina vietävien maataloustuotteiden vientituen myöntämisjärjestelmän soveltamista koskevista yksityiskohtaisista säännöistä ja tuen määrän vahvistamisperusteista 30 päivänä toukokuuta 1994 annetun komission asetuksen (EY) N:o 1222/94 (2), sellaisena kuin se on viimeksi muutettuna asetuksella (EY) N:o 1149/95 (3), 3 artiklan 1 kohdan b alakohdassa säädetään, että siinä tarkoitettujen jalostettavien maataloustuotteiden määrät muunnetaan perustuotteiden määriksi soveltamalla tapauskohtaisesti erityisiä laskentasääntöjä, vastaavuussuhteita tai kyseisten tuotteiden tuontiin sovellettavien maksujen määrittämiseksi vahvistettuja kertoimia,
maksut kumotaan 1 päivästä heinäkuuta 1995 alkaen ja korvataan erityisillä summilla,
väliaikaisena toimenpiteenä olisi säilytettävä perustuotteiksi jalostettavien maataloustuotteiden määrien muuntokertoimet odotettaessa ennen tiettyjen perustamissopimuksen liitteeseen II kuulumattomia tavaroina vietävien maataloustuotteiden viennissä sovellettavan tukijärjestelmän osalta toteutettavaa yleisempää tarkistusta; näiden kertoimien säilyttämisen tarkoituksena on häiritä mahdollisimman vähän voimassa olevaa järjestelmää, ja
tässä asetuksessa säädetyt toimenpiteet ovat perustamissopimuksen liitteeseen II kuulumattomien jalostettujen maataloustuotteiden kauppaa koskevia horisontaalisia kysymyksiä käsittelevän hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (EY) N:o 1222/94 3 artiklan 1 kohdan b alakohdan soveltamiseksi siinä tarkoitettujen jalostettavien maataloustuotteiden määrät on muunnettava perustuotteiden määriksi soveltamalla tapauskohtaisesti 30 päivänä kesäkuuta 1995 voimassa olevia erityisiä laskentasääntöjä, vastaavuussuhteita tai tarkoitettujen tuotteiden tuontiin sovellettavien maksujen määrittämiseksi vahvistettuja kertoimia. Tätä säännöstä ei sovelleta CN-koodiin 2208 kuuluvien alkoholijuomien sisältämän viljapohjaisen alkoholin osalta.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä kesäkuuta 1995.

Labels: 3
17
6